Luuk de Jong

Luuk de Jong (s. 27. elokuuta 1990 Aigle, Sveitsi) on alankomaalainen jalkapalloilija. Hän edustaa Portugalin Primeira Ligassa pelaavaa Portoa ja on pelipaikaltaan hyökkääjä.

Hänen isoveljensä Siem de Jong on myös jalkapalloilija.

 Seurajoukkueura 
De Jong aloitti pelaajauransa amatööriseura DZC '68:sta, josta myöhemmin hän siirtyi yhdessä veljensä kanssa De Graafschapin junioriakatemiaan. Vuonna 2005 Siem siirtyi Ajaxin junioriakatemiaan, mutta Luuk halusi jäädä De Graafschapiin.

Hän teki ensiesiintymisensä edustusjoukkueessa 7. marraskuuta 2008 ottelussa NAC Bredaa vastaan. Ensimmäisen maalinsa maan pääsarjassa hän teki ottelussa Twenteä vastaan. Kauden toisen maalinsa hän teki upealla laukauksella ottelussa Heraclesia vastaan. Joukkue joutui kauden päätteeksi pudotuskarsintoihin eikä onnistunut säilyttämään pääsarjapaikkaansa.

6. huhtikuuta 2009 varmistui, että De Jong siirtyy seuraavaksi kaudeksi Twenteen kolmivuotisella sopimuksella ja sopimus astuu voimaan heinäkuusta 2009 alkaen. Hän pelasi ensimmäisen eurocup-ottelunsa, kun Twente kohtasi Eurooppa-liigassa moldovalaisen Sheriff Tiraspolin. Ensimmäisen pääsarjaottelunsa joukkueessa hän pelasi Utrechtia vastaan. 

28. helmikuuta 2010 hän teki ensimmäisen pääsarjamaalinsa Twenten riveissä ottelussa NEC Nijmegeniä vastaan.

18.7.2012 tuli tieto de Jongin uudesta sopimuksesta saksalaiseen Borussia Mönchengladbachiin. Sopimus oli viisivuotinen.
Luuk De Jongin siirtosumma seuraan on 15 miljoonaa euroa. De Jong pelasi Mönchengladbachissa 2 vuotta, joista viimeisen puoli vuotta hän vietti lainasopimuksella Englannin Valioliigan Newcastle Unitedissa. De Jongia ei valittu Alankomaiden jalkapallomaajoukkueen 23 miehen edustuskelpoiseen kokoonpanoon jalkapallon maailmanmestaruuskilpailuihin 2014, jotka pelattiin Brasiliassa.

Heinäkuussa 2014 de Jong palasi pelaamaan Alankomaihin, kun PSV Eindhoven hankki hänet Borussia Mönchengladbachista viiden vuoden sopimuksella. Hän pelasi viiden kauden aikana Eredivisiessä 159 ottelua ja teki niissä 94 maalia.

Kesällä 2019 de Jong siirtyi espanjalaisseura Sevillaan. Hän voitti kaudella 2019–2020 Eurooppa-liigan mestaruuden. Hän teki voittomaalin lukemin 2–1 päättyneessä välieräottelussa Manchester Unitedia vastaan ja joukkueensa kaksi ensimmäistä maalia lukemin 3–2 päättyneessä loppuottelussa Inter Milanoa vastaan. Hän pelasi kauden 2021–2022 lainalla FC Barcelonassa, jossa hän pelasi 21 Primera Divisiónin ottelua ja teki niissä kuusi maalia. Mestarien liigassa hän pelasi kolme ottelua ja Eurooppa-liigassa neljä ottelua, mutta ei tehnyt niissä maaleja.

Kesällä 2022 de Jong palasi Alankomaihin PSV:n joukkueeseen. Hänet nimitettiin heti PSV:n kapteeniksi. Vuosina 2022–2025 hän pelasi Eredivisiessä 89 ottelua ja teki niissä 57 maalia. Mestarien liigassa hän pelasi toisella PSV-jaksollaan 19 ottelua, joissa hän teki viisi maalia, ja Eurooppa-liigassa viisi ottelua, joissa hän teki kaksi maalia. Hän voitti kaudella 2022–2023 KNVB-cupin ja kausilla 2023–2023 ja 2024–2025 Eredivisien mestaruuden. Kaudella 2023–2024 de Jong oli 29 maalillaan Eredivisien paras maalintekijä yhdessä Vangélis Pavlídisin kanssa. Toukokuussa 2024 hänet valittiin Alankomaiden vuoden jalkapalloilijaksi.

De Jongin sopimus PSV:n kanssa päättyi kesään 2025. Elokuussa 2025 hän siirtyi yksivuotisella sopimuksella portugalilaisseura FC Portoon.

 Maajoukkueura 
Luuk de Jong pelasi Alankomaiden alle 19- ja alle 21-vuotiaiden maajoukkueissa. Hän pelasi Alankomaiden A-maajoukkueessa ensimmäisen kerran helmikuussa 2011 ystävyysottelussa Itävaltaa vastaan. Hän kuului Alankomaiden joukkueeseen EM-kilpailuissa 2012 mutta ei saanut lopputurnauksessa peliaikaa. Kesälle 2021 siirretyissä vuoden 2020 EM-kilpailuissa hän pääsi vaihdosta muutamaksi minuutiksi kentälle kahdessa alkulohko-ottelussa. MM-kilpailuissa 2022 hän tuli vaihdosta kentälle 64. minuutilla puolivälieräottelussa Argentiinaa vastaan. Hän teki maalin Alankomaiden viidentenä laukojana ottelun ratkaisseessa rangaistuspotkukilpailussa, jonka Argentiina kuitenkin voitti.

De Jong teki 39 maaottelussaan kahdeksan maalia, joista kolme MM-karsinta- ja kaksi EM-karsintaotteluissa. Maaotteluissaan hän pelasi avauskokoonpanossa vain kahdeksan kertaa.

De Jong kertoi maaliskuussa 2023, että hän päättää maajoukkueuransa.

 Lähteet 
 de Jongin profiili sivustolla Transfermarkt
 de Jongin profiili sivustolla Uefa.com 
 de Jongin PSV-siirto uutisoituna PSV:n kotisivuilla  

 Viitteet 

Luokka:Alankomaalaiset jalkapalloilijat
Luokka:Vuonna 1990 syntyneet
Luokka:Elävät henkilöt